text: Kommune vil være førstevalg for virksomheder og indbyggere
  09 marts 2017 kl. 17.06
  Mere vil have mere - det gælder også i Vejen. Kommunen har haft held med at tiltrækkende virksomheder. Nu vil kommunen også tiltrække indbyggere.
  Ole Blædel og familien er netop flyttet ind i deres nybyggede hus. Han er oprindelig fra København, men hans kone er fra Vejen, og han har ikke et øjeblik fortrudt, at de bosatte sig i Vejen Kommune
  - Her er gode skoler, daginstitutioner og et godt idrætsliv, så det er rigtig godt som børnefamilie at bo her, siger Ole Blæde til TV SYD.
  Familien har bygget hus i Planetparken i Jels, som er et nyere boligområder i Vejen Kommune - og netop bosætning og ikke mindst nybyg er et særligt satsningsområde for kommunen. Sidste år blev Vejen nemlig kåret til at være den mest erhvervsvenlige kommune i hele landet - og det har givet dem blod på tanden.
  - Vi har klaret os rigtig godt på erhvervssiden, og vi det vi har opnået der, vil vi prøve at overføre på bosætning, så vi kan være helt fremme i skoene på det område også, siger Vejens borgmester, Egon Fræhr (V), til TV SYD.
  Der bor knap 43.000 indbyggere i Vejen. Målet er i år 2020 at have 44.000, og selvom det måske ikke lyder af meget, er det noget, der skal arbejdes for. Derfor har kommunen nedsat et borgerpanel, der i torsdag diskuterede, hvordan man tiltrækker nye borgere og svaret til kommunen var klart.
  - Borgerpanelet er enige om, at vi faktisk allerede har rigtig mange gode ting i kommunen ikke mindst for børnefamilier, men vi er bare ikke så gode til at fortælle om det, så de har anbefalet, hvordan vi kommer ud med de gode historier, siger kommunaldirektør, Ole Slot til TV SYD.
  